El Govern  fa balanç econòmic de la legislatura 2015-2019
21 juny 2019

## El Govern fa balanç econòmic de la legislatura 2015-201921 juny 2019Última actualització: 14 juliol 2025

![](../gestion/img/CarolaWoodward_0852.JPG)  
  

El nou **regidor d’Economia i Hisenda, Salvador Gregori,** i la **regidora i ex presidenta de la Comissió d’Economia i Hisenda, Alícia Izquierdo**, han comparegut aquest matí per tal de fer un balanç econòmic de la legislatura 2015-2019, que va finalitzar dissabte passat. O, el que és el mateix, del deute heretat pel nou govern local.

I les dades, a maig de 2019 són més que satisfactòries:

**Període Mitjà de Pagament a Proveïdors**

El PMP es situa ja en els 15’01 dies, la meitat del màxim legal permès i un dels més baixos de tot l’Estat. El deute pendent en factures és d’1’3 milions d’€, una xifra dins els paràmetres de normalitat.

**Arqueig**

També a maig de 2019, els diners que queden en caixa, segons informe de Tresoreria, són 8’1 milions d’€. Cal tindre en compte que fa quatre anys, el govern entrant s’hi va trobar 1’5 milions, _“amb els quals no podíem pagar ni la llum, teníem amenaces de tallament. Podíem pagar les nòmines i poc més”,_ ha recordat Gregori.

**Deute**

A hores d’ara l’endeutament (financer i comercial) és de 277’2 milions d’€. Un 20% menys (73 milions) que fa quatre anys, quan la xifra era de 350 milions d’€.  

**Ocupació**

La darrera legislatura també ha estat positiva pel que fa a la creació de llocs de treball. Així, el nombre d’aturats ha abaixat en 2.173 persones, situant-se la xifra de desocupats a la nostra ciutat en 6.329. Des d’abans de 2018 no hi trobàvem unes dades millors. D’igual manera, l’afiliació a la Seguretat Social ha augmentat en 2.000 persones   (21.083), també la xifra més bona des d’abans de 2010.

_“No volem amagar números, perquè estem orgullosos i són fruit d’una bona gestió econòmica, notablement millor que el drama heretat fa quatre anys”_, ha assegurat Izquierdo. D’ara endavant, segons Gregori, “el _nostre repte és continuar millorant, seguir buidant deute, pagar proveïdors i afavorint la creació de llocs de treball”._